આ બનાવના થોડા દિવસમાં હૉસ્પિટલથી બીજો ફોન આવ્યો કે તમે તાત્કાલિક હૉસ્પિટલ આવી જાઓ, કદાચ એક હાર્ટ મળી શકે એમ છે. જ્યારે હૉસ્પિટલ પહોંચ્યાં ત્યારે ખબર પડી કે એક ૭ વર્ષનો છોકરો છે જે ઑર્ગન ડોનેટ કરવાનો છે, પણ પહેલાં ડૉક્ટર્સ જોશે અને ચેક કરશે કે હાર્ટ મૅચ થાય છે કે નહીં. સ્મિતા અને રાજેશ આ વખતે વધુ ડરેલાં હતાં, કારણ કે આની પહેલાંના બનાવની જેમ જો તેની મમ્મી ના પાડી દેશે તો પોતાના બાળકનું શું થશે એ ભય તેમને અંદરથી મારી રહ્યો હતો. પણ દેયાનનું હાર્ટ, તેનું બ્લડ-ગ્રુપ, તેની ઉંમર બધું જ મૅચ થયું અને ટ્રાન્સપ્લાન્ટ શક્ય બન્યું.